Hier gaan ons al weerFrans Steyn – oorweeg Allister Coetzee hom as losskakel? (Foto Twitter #Montpellier) Die Bokke wat oorsee speel, was verlede jaar een van die Bok-afrigter, Allister Coetzee, se grootste hoofpyne, of só het hy altans gesê. Nou is daar weer sprake dat hy Frans Steyn, Francois Hougaard, Bismarck du Plessis, Steven Kitshoff (hy keer darem binnekort na Suid-Afrika terug), Francois Louw en Duane Vermeulen by die Bokke gaan betrek. Niemand betwis dié spelers se vermoë nie, niemand verkwalik hul besluit om hul brood en botter oorsee te gaan verdien nie, maar was hul insluiting nie van die struikelblokke in die Bokke se patetiese vertonings verlede jaar nie? Dink maar aan ŉ ingeoefende speelpatroon (was daar so iets?). Kom ons gebruik Du Plessis en Steyn as voorbeeld. Hulle is van Montpellier se groot sterre in die Franse liga, hulle druk drieë by die dosyne, maar watter boodskap stuur dit aan Malcolm Marx en die jong losskakels en senters in Suid-Afrika uit? Ons almal weet dat Marx die beste Suid-Afrikaanse haker in die Superreeks is (al dink die Kaap nie so nie), maar ons almal weet dat Bongi Mbonambi ook in die groep sal wees. Dit beteken dat Marx derde in die ry kan wees, om duiksakke vas te hou? Montpellier, asook Toulon (Bryan Habana en Duane Vermeulen), sal na alle waarskynlikheid tot die uitspeelrondes van die Franse Top14-liga deurdring. Dit begin op 20 Mei en eindig eers op Sondag 4 Junie, slegs ses dae voor die eerste toets teen die Franse. Dis een van die redes waarom Warren Whiteley, en nie Vermeulen nie, as kaptein gekies moet word. My standpunt was nog altyd dat die Bokkaptein in Suid-Afrika moet speel en bly, want sy leierskaprol en verpligtinge strek veel verder as ŉ week voor ŉ toets. Daar is ook sprake dat Coetzee vir Vermeulen as flank wil gebruik, maar ten koste van wie? Siya Kolisi en Sikumbuzo Notshe, wat tot dusver uithalerspel vir die Stormers gelewer het, sal na alle waarskynlikheid in die Bok-groep wees. Jaco Kriel, Oupa Mohoje, Jannes Kirsten, Jean-Luc du Preez, Chris Cloete en Uzair Cassiem is ook nog daar, maar as Vermeulen en Louw gekies word, is die bus byna vol.